Ari Tolppanen

Ari Kalervo Tolppanen (12. toukokuuta 1953 Helsinki – 26. helmikuuta 2026) oli talouselämän ja elokuva-alan vaikuttaja. Hänet tunnettiin pääomasijoitusyhtiö CapMan Oyj:n perustajana, toimitusjohtajana ja hallituksen puheenjohtajana. Tolppanen oli CapManin merkittävä omistaja perheyhtiönsä kautta.

Syyskuussa 2023 ilmestyi Tolppasesta Jaakko Tapanisen kirjoittama kirja Tulisielun pelikirja – Ari Tolppanen ja aikaansaamisen taide.

 Ura 
Ari Tolppanen pääsi ylioppilaaksi Pohjois-Haagan yhteiskoulusta vuonna 1972. Koulutukseltaan Tolppanen oli tuotantotalouden diplomi-insinööri Aalto-yliopistosta. Opiskeluaikana Tolppanen osallistui Pohjola-Nordenin toimintaan ja oli perustamassa järjestön elokuvakerhoa Walhallaa ja Hanasaaren pohjoismaisia elokuvafestivaaleja. 

Vuosina 1978–82 Tolppanen toimi elokuva-alan yrittäjänä ja mm. Oy Nordfilm Ab:n toimitusjohtajana. Nordfilm omisti mm. elokuvateatteri Nordian Helsingin Yrjönkadulla.

Myytyään Nordfilm-omistuksensa Kinostolle Tolppanen toimi Paavo V. Suomisen perustaman kylmäalan yrityksen Huurre Oy:n varatoimitusjohtajana (1982–85) ja toimitusjohtajana (1985–89).

Vuonna 1989 Tolppanen siirtyi Kansallis-Osake-Pankin, Pohjolan ja Programatorin perustaman pääomasijoitusyhtiö CapManin toimitusjohtajaksi. CapManissa toteutettiin MBO vuonna 1993, ja Helsingin pörssiin yhtiö listautui vuonna 2001, minkä jälkeen yhtiö laajensi toimintaansa muihin Pohjoismaihin. CapMan-aikanaan Tolppanen toimi hallituksen puheenjohtajana mm. PKC-Groupissa, OneMed Groupissa, Esperi Care Groupissa ja Kämp Collection Hotelsissa. Tolppasen aikana Kämp Collection Hotels rakennutti mm. loistohotelli St. Georgen Yrjönkadulle Helsinkiin.

Ari Tolppanen osallistui pääomasijoittamisen kehittämiseen Suomessa ja Euroopassa vuodesta 1989 lähtien. Vuosina 2000–2001 Tolppanen toimi alan kattojärjestön European Venture Capital Associationin (EVCA) puheenjohtajana.

CapManin jälkeen Tolppanen keskittyi vuodesta 2016 lähtien jälleen elokuva-alan toimintaan. Hän toimi rahoittajana ja vastaavana tuottajana noin 20 kotimaisessa elokuvassa, kuten Aku Louhimiehen Tuntematon sotilas, AJ Annilan Ikitie, Zaida Bergroothin Tove ja Saara Saarelan Veden vartija sekä Veikko AaltosenTV-sarja Ratamo. Tolppanen oli tuottajana John Websterin Jörn Donnerin elämästä kertovassa dokumenttielokuvassa Donner – Privat sekä Marit Lallin Nokian matkapuhelinliiketoiminnan kehittymistä kuvaavassa TV-sarjassa Made in Finland (Mobile 101).

Tolppanen oli elokuvien tuotanto- ja levitysyhtiö Aurora Studiosin ja sen hallinnoiman Finnish Impact Filmfundin merkittävä omistaja ja hallituksen puheenjohtaja. Tolppanen oli myös merkittävä omistaja ja hallituksen puheenjohtaja Kulttuurikasarmi Oy:ssä. Yhtiö rakennutti yhteistyössä Föreningen Konstsamfundetin kanssa Helsingin Lasipalatsin kortteliin, vanhan linja-autoaseman tiloihin Kulttuurikasarmin, johon kuuluu kolmisalinen elokuvateatteri sekä ravintola ja tapahtumatiloja. Hanke valmistui vuoden 2023 syksyllä.

Tolppanen oli kotimaisen nykytaiteen pitkäaikaisena keräilijä. Hän oli myös keskeisesti vaikuttamassa kahden Aalto-yliopiston Tuotantotalouden ja Informaatioverkostojen laitosten professuurin syntyyn. Hän kustansi elokuvateattereiden historiasta kertovan Urmas Hilapielen tietokirjan Kino Suomi (2021) sekä mahdollisti vuonna 2023 ilmestyneen Jörn Donner: Matkalla 1951–1968 -kirjan.

Tolppanen oli Kiasman tukisäätiön hallituksen sekä uuden Arkkitehtuuri- ja Designmuseon ohjausryhmän jäsen.

Vuonna 2023 ilmestyi Tolppasesta kertova kirja Tulisielun pelikirja – Ari Tolppanen ja aikaansaamisen taide (Teos, 2023), jonka kirjoitti kirjailija Jaakko Tapaninen.

 Yksityiselämä 
Tolppanen asui Helsingissä. Hänellä on kuusi aikuista lasta. Tolppanen menehtyi 26. helmikuuta 2026 nopeasti edenneeseen sairauteen.

 Lähteet 

Luokka:Suomalaiset elinkeinoelämän vaikuttajat
Luokka:Suomalaiset elokuva-alan henkilöt
Luokka:Vuonna 1953 syntyneet
Luokka:Vuonna 2026 kuolleet